# Estació de Valldoreix

Mapa sinòptic de la Línia Barcelona-Vallès de FGC :
Valldoreix és una estació ferroviària de Ferrocarrils de la Generalitat de Catalunya (FGC) de les línies suburbanes S1 i S2 de la línia Barcelona-Vallès, situada a la urbanització de Valldoreix de Sant Cugat del Vallès a la comarca del Vallès Occidental. L'estació està inclosa en l'Inventari del Patrimoni Arquitectònic de Catalunya.
Aquesta estació s'ubica dins de la tarifa plana de l'àrea metropolitana de Barcelona, qualsevol trajecte entre dos dels municipis de l'àrea metropolitana de Barcelona valida com a zona 1. L'any 2016 va registrar l'entrada de 1.098.754 passatgers.

## Història

Per aquella zona van començar a circular trens des de l'any 1917 després d'inaugurar-se del tram Les Planes-Sant Cugat. El 1918 comença la preocupació per construir una estació de ferrocarril entre els urbanitzadors. El 1921 es fan gestions i iniciatives que no foren reals fins a 1933. Els propietaris residents a Valldoreix col·laboraren a la construcció aportant-hi 85.223 pessetes. És probable que els terrenys on es va construir la nova estació fossin propietat de l'església de Sant Cebrià. El baixador es va obrir el 1931 per poder abastir la urbanització. Al llarg dels anys, l'estació no ha viscut grans obres de reforma i millora, i aquestes s'han limitat a l'elevació d'andanes, l'obertura d'un pas inferior entre andanes, i l'allargament de les andanes per encabir trens amb quatre cotxes.

## Serveis ferroviaris

Línia Barcelona-Vallès de FGC :
| Procedència/Destinació | < | Línia | > | Procedència/Destinació |
| Barcelona - Pl. Catalunya | La Floresta | | Sant Cugat Centre | Terrassa Nacions Unides |
| Barcelona - Pl. Catalunya | La Floresta | | Sant Cugat Centre | Sabadell Parc del Nord |

## Edifici

L'edifici de l'estació es troba al PK 4,5 de la línia Les Planes-Terrassa i a l'esquerra de les vies. Situada en un tram de corba, l'estació té dues vies amb les corresponents andanes laterals. L'edifici de l'estació, d'estil modernista, comparteix trets comuns amb l'estació de les Planes. És una estació de ferrocarril amb una tipologia de construcció molt lligada a la línia en què s'ha establert: ciutat residencial. També per la seva tipologia guarda relació amb altres estacions de la mateixa línia oberta per la urbanització. La seva estructura és de planta rectangular, consta d'una planta baixa i un pis i vol recordar les torres d'estiueig, sobretot per la seva torratxa adossada a un dels costats. Els elements de la façana són disposats de manera simètrica i s'ha remarcat la porta d'entrada principal mitjançant un joc a la teulada. Els murs són arrebossats de blanc i a la torratxa hi ha decoració de totxo vist.

## Galeria d'imatges

* Edifici i accés a l'estació
* L'edifici en front les vies
* Unitat de tren de la sèrie 400 el 1987
* Unitat 112 a l'estació el 2018

## Referències

* ↑ «S1,S2,S5,S55: Valldoreix» (en català i castellà). transportebcn.es. Arxivat de l'original el 19 març 2016. [Consulta: 11 gener 2014].
* 1 2 3 «Patmapa. Estació de Valldoreix». Direcció General del Patrimoni Cultural de la Generalitat de Catalunya. [Consulta: 16 abril 2012].
* ↑ «Anuari estadístic DPTOP 2016. Transport per ferrocarril». Departament de Territori i Sostenibilitat. Arxivat de l'original el 2018-05-04. [Consulta: 9 setembre 2018].
* 1 2 3 «Estació de Valldoreix». trenscat.com. [Consulta: 11 gener 2014].

## Vegeu també

* Llista d'estacions de Ferrocarrils de la Generalitat de Catalunya
* Xarxa ferroviària de Catalunya